Prop. 10 L

(2023–2024)
Proposisjon til Stortinget (forslag til lovvedtak)

Endringer i midlertidig lov om stønad til husholdninger som følge av ekstraordinære strømutgifter (justering av terskelverdi)

Tilråding fra Olje- og energidepartementet 3. november 2023, godkjent i statsråd samme dag. (Regjeringen Støre)

Dokumentet på regjeringen.no

1 Hovedinnholdet i proposisjonen

Departementet foreslår endringer i midlertidig lov 22. desember 2021 nr. 170 om stønad til husholdninger som følge av ekstraordinære strømutgifter (strømstønadsloven). Det foreslås å øke terskelverdien for når strømstønad beregnes fra 70 øre til 73 øre per kWt eksklusive merverdiavgift. Forslaget til lovendring er i tråd med forslaget i Prop. 1 S (2023–2024) for Olje- og energidepartementet. Departementet foreslår at endringen skal gjelde for forbruk fra og med 1. januar 2024.

Det foreslås en lovteknisk endring i strømstønadsloven § 5a sjette ledd. Departementet foreslår å stryke annet punktum, siden bestemmelsen er overflødig.

2 Bakgrunn og behovet for endringer

Stortinget vedtok i desember 2021 en midlertidig strømstønadsordning for husholdninger, for å kompensere de ekstraordinært høye utgiftene til strømforbruk fra og med desember 2021. Ordningen er regulert i strømstønadsloven. Ordningen har senere blitt endret og forlenget en rekke ganger. Departementet viser til Prop. 44 L (2021–2022) for omtale av bakgrunnen for strømstønadsordningen.

Det gis ikke stønad for forbruk over 5 000 kWt per måned per målepunkt. Med virkning fra strømforbruket i september 2023 ble prinsippene for utmåling av strømstønad endret slik at stønadssatsene beregnes time for time, og ikke basert på månedlig gjennomsnittlig prisnivå. Dette innebærer at husholdningene får strømstønad for timer der elspotprisen overstiger 70 øre per kWt eksklusive merverdiavgift i det prisområdet husholdningen tilhører. Departementet viser til Prop. 116 L (2022–2023) for bakgrunnen for overgangen til timesbasert beregning.

Terskelverdien på 70 øre per kWt eksklusive merverdiavgift har ikke vært endret siden ordningen ble innført med virkning fra og med desember 2021. I statsbudsjettet for 2024 har regjeringen foreslått å prisjustere terskelverdien for strømstønad, jf. Prop. 1 S (2023–2024) for Olje- og energidepartementet. Departementet foreslår at strømstønadsloven endres tilsvarende.

3 Departementets forslag

Formålet med den midlertidige strømstønadsordningen er å gi stønad til husholdninger for å kompensere for ekstraordinært høye strømpriser. Ordningen ble innført for strømforbruk fra og med desember 2021 og har gjennomgått flere endringer, sist ved lov 16. juni 2023 nr. 72 hvor strømstønadsloven ble endret for å forlenge ordningen samt overgang til beregning av stønad time for time.

Nettselskapene beregner stønadssatsene fortløpende og automatisk for den enkelte kunde. Fra og med forbruket i september 2023 beregnes stønaden time for time, basert på følgende formel: 0,9 x (elspotpris i prisområdet kunden tilhører – terskelverdi) x kundens forbruk i den aktuelle timen. Beregningen skal ta hensyn til merverdiavgift.

Strømstønad gis bare dersom elspotprisen time for time overstiger en terskelverdi på 70 øre per kWt eksklusive merverdiavgift i prisområdet der kunden befinner seg, jf. strømstønadsloven § 5a fjerde ledd. Terskelverdien har vært uendret siden ordningen ble innført fra og med desember 2021. Departementet foreslår at terskelverdien settes til 73 øre per kWt eksklusive merverdiavgift fra og med 1. januar 2024. Dette er i tråd med forslag til statsbudsjett for 2024, jf. Prop. 1 S (2023–2024).

Videre foreslår departementet en lovteknisk endring i § 5a sjette ledd, hvor annet punktum foreslås opphevet. Bestemmelsen ga departementet hjemmel til å fastsette forskrift om utsatt overgang til timesoppløst beregning av strømstønad, dersom systemutviklingen hos nettselskapene skulle ta lenger tid enn forventet. Det har ikke vært nødvendig med en slik utsettelse, da nettselskapene har fått på plass systemene med virkning for fakturaen for oktober 2023. Departementet foreslår å oppheve bestemmelsen, da den ikke lenger har noen praktisk funksjon. Endringen har ingen materielle konsekvenser.

4 Økonomiske og administrative konsekvenser

Forslaget til økning i terskelverdien fra 70 øre per kWt til 73 øre per kWt innebærer en justering i vilkårene for når det gis strømstønad. Bestemmelsen har ikke vært endret siden ordningen ble vedtatt i desember 2021. Forslaget er en justering som følge av prisstigning.

Forslaget innebærer ikke vesentlige administrative konsekvenser for nettselskapene, kraftleverandørene eller Reguleringsmyndigheten for energi (RME). Endringen innebærer en justering i måten nettselskapet beregner stønaden på.

For staten anslås endringen i terskelverdien å gi en reduksjon i utgiftene under ordningen på om lag 600–700 mill. kroner sammenlignet med å videreføre dagens terskelverdi på 70 øre per kWt. Det vil i gjennomsnitt utgjøre mellom 250–300 kroner per husholdning i løpet av et år med prisene som er lagt til grunn for beregning av ordningen for 2024.

Tilråding

Olje- og energidepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i midlertidig lov om stønad til husholdninger som følge av ekstraordinære strømutgifter (justering av terskelverdi).

Vi HARALD, Norges Konge,

stadfester:

Stortinget blir bedt om å gjøre vedtak til lov om endringer i midlertidig lov om stønad til husholdninger som følge av ekstraordinære strømutgifter (justering av terskelverdi) i samsvar med et vedlagt forslag.

Forslag
til lov om endringer i midlertidig lov om stønad til husholdninger som følge av ekstraordinære strømutgifter (justering av terskelverdi)

I

I midlertidig lov 22. desember 2021 nr. 170 om stønad til husholdninger som følge av ekstraordinære strømutgifter gjøres følgende endringer:

§ 5a fjerde ledd skal lyde:

Stønad gis bare for timer elspotprisen overstiger 70 øre per kWt eksklusive merverdiavgift i prisområdet hvor kunden er tilknyttet (terskelverdi). For forbruk fra og med januar 2024 er terskelverdien 73 øre per kWt eksklusive merverdiavgift.

§ 5a sjette ledd annet punktum oppheves.

II

Loven trer i kraft 1. januar 2024.